VDSS Sklep Pdp 202/2025
Sodna praksa Višjega delovnega in socialnega sodišča, 2025-06-18

Oddelek za individualne in kolektivne delovne spore

mag. Urša Klemenčič (preds.), dr. Martina Šetinc Tekavc (poroč.), mag. Tanja Pustovrh Pirnat

stroški postopka - delni umik tožbe - načelo uspeha v postopku

V primeru delnega umika tožbe odločanje o stroških od umaknjenega dela tožbenega zahtevka poteka po pravilu iz prvega odstavka 158. člena ZPP, od preostanka vtoževanega zneska pa se stroški odmerjajo po uspehu po določbah 154. člena ZPP.

I. Odločitev o stroških v III. točki izreka se spremeni tako, da se glasi:

"Tožena stranka je dolžna tožeči stranki povrniti pravdne stroške v višini 279,15 EUR v roku 8 dni od pravnomočnosti te sodne odločbe brez obresti, od 9. dne pa skupaj z zakonskimi zamudnimi obrestmi na TRR pooblaščenca odvetnika A. A., odprt pri banki B. d. d. številka: ...."

II. Toženka je dolžna tožniku povrniti stroške pritožbenega postopka v višini 279,99 EUR v roku 8 dni, v primeru zamude pa z zakonskimi zamudnimi obrestmi od 9. dne dalje do plačila.

1. Sodišče prve stopnje je s sodbo na podlagi pripoznave toženki naložilo, naj tožniku plača prikrajšanje pri plači za čas pripravljenosti v obdobju od februarja 2019 do januarja 2021 v zneskih, navedenih v I. točki izreka. Postopek je ustavilo v delu, ki se nanaša na plačilo zneskov za mesece junij 2018, junij 2019, julij 2019 in april 2021. V III. točki izreka je toženki naložilo, naj tožniku povrne pravdne stroške v višini 177,53 EUR, v primeru zamude skupaj z zakonskimi zamudnimi obrestmi na račun pooblaščenca tožnika.

2. Zoper sklep o stroških v III. točki izreka vlaga pritožbo tožnik zaradi vseh pritožbenih razlogov. Zatrjuje zmotno uporabo določb 158. in 154. člena ZPP. Pove, da je s svojo prvo pripravljalno vlogo z dne 16. 10. 2023 delno umaknil tožbo za znesek 779,20 EUR, ki predstavlja 25,19 % glede na celotni tožbeni zahtevek. Zavzema se za to, da bi sodišče prve stopnje presojalo uspeh v postopku do delnega umika tožbe in nato po delnem umiku tožbe, tj. do delnega umika je uspel v višini 74,18 % in tožena 25,19 %, po delnem umiku pa je uspel 100-odstotno. Glede na to se zavzema za ustrezen izračun stroškov, pri katerem bi mu bilo priznanih 335,56 EUR stroškov, toženki 56,41 EUR stroškov in bi mu bila toženka po pobotu dolžna povrniti 279,15 EUR stroškov. Sklicuje se na sodbo in sklep VSL I Cpg 57/2012. Predlaga, da se odločitev o stroških v III. točki izreka spremeni tako, da se toženki naloži v plačilo stroške tožnika v višini 279,15 EUR in si ji naloži v plačilo tudi stroške pritožbenega postopka. Priglaša stroške pritožbe.

4. V primeru delnega umika tožbe odločanje o stroških od umaknjenega dela tožbenega zahtevka poteka po pravilu iz prvega odstavka 158. člena ZPP, od preostanka vtoževanega zneska pa se stroški odmerjajo po uspehu po določbah 154. člena ZPP.

5. Ob upoštevanju uspeha po fazah ter vrednosti spornega predmeta je bila v prvi fazi (pred delnim umikom) vrednost spornega predmeta 3.094,00 EUR, tožnik je umaknil tožbo tako, da je zahteval še 2.314,80 EUR, toženki pa je dolžan povrniti stroške skladno z uspehom, ki ga je sodišče prve stopnje pravilno ugotovilo (74,81 % je uspel tožnik, 25,19 % pa toženka), saj umik ni bil posledica izpolnitve.

6. Do delnega umika se tožniku priznajo skladno z Odvetniško tarifo (OT) stroški za vložitev tožbe 300 točk, materialni stroški 6 točk in 22-odstotni DDV, skupno 223,99 EUR, ob 74,81-odstotnem uspehu mu je toženka dolžna povrniti 167,57 EUR. Toženki se do delnega umika priznajo stroški odgovora na tožbo: 300 točk in materialni stroški 6 točk, skupaj 183,60 EUR, ob 25,19-odstotnem uspehu ji je tožnik dolžan povrniti 46,25 EUR. Po medsebojnem pobotu toženka tožniku dolguje 121,32 EUR.

7. V drugi fazi, to je po delnem umiku tožbe, je vrednost spornega predmeta 2.314,80 EUR, tožnik pa je v tej fazi uspel v celoti, zato je upravičen do celotne povrnitve stroškov, ki so nastali v tej fazi postopka, to je 225 točk za pripravljalno vlogo, 4,5 točke za materialne stroške in 22-odstotni DDV, skupaj 167,99 EUR.

8. Glede na navedeno je bilo treba pritožbi tožnika ugoditi in izpodbijani sklep spremeniti tako, da se stroški postopka pred sodiščem prve stopnje, ki jih je toženka dolžna povrniti tožniku, zvišajo na s pritožbo zahtevanih 279,15 EUR (3. točka 365. člena ZPP).

9. Ker je tožnik s pritožbo uspel, mu je toženka dolžna povrniti potrebne stroške pritožbe po ZPP in OT (375 točk za sestavo pritožbe, 7,5 točk za materialne stroške in 22-odstotni DDV) v višini 279,99 EUR. V primeru zamude dolguje še zakonske zamudne obresti. Drugi priglašeni stroški nimajo podlage v OT, strošek sodne takse pa tožniku ni nastal.

Prim. odločitve VDSS Pdp 499/2024, Pdp 174/2024 in Pdp 161/2024, VSL I Cp 562/2023, II Cp 114/2020 in I Cp 1682/2013 idr.

Zakon o pravdnem postopku (1999) - ZPP  - člen 154, 158, 158/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.